Három települést ki kellett üríteni erdőtűz miatt Berlin közelében
500 embernek kellett elhagynia otthonát.
Erdőtüzek pusztítanak Berlin közelében, emiatt három kisebb települést ki kellett üríteni, nem messze a várostól. Mintegy 500 embernek kellett elhagynia otthonát, de a berliniektől is azt kérik a hatóságok, hogy lehetőleg tartsák zárva az ablakokat. A füst városszerte érezhető, az erős szél miatt pedig Berlin egyre nagyobb részét borítja be.

A lángok csütörtökön csaptak fel a német fővárostól 50 kilométerre délnyugatra, a Jüteborg nevű kisváros térségében. Az erdőtűz egész éjszaka terjedt, péntek reggelre már 400 hektáron, egy 530 futballpálya nagyságú területen pusztított.

A tűz megfékezésén több mint 400-an dolgoznak, munkagépekkel igyekeznek növényzet nélküli sávokat kialakítani, hogy a lángok ne terjedhessenek tovább. A munkát nehezíti, hogy a talajban sok második világháborús bomba és gránát van, már több robbanás is történt, ezekben senki sem sérült meg.
kitelepítés erdőtűz Berlin